《枸杞》
宋代·苏过

春槃撷新芽，秋篚得红实。霜根酿我醪，色味两奇绝。

老人鬓已丝，处子何由得。早佩斯人言，百岁真瞬息。

今我幸未衰，妙药况咫尺。食前得珍蔬，新酿扫故疾。

瘴海风土恶，地气侵腰膝。玄鬓或伛偻，襁褓颜已墨。

西河安可冀，北归愿如昔。区区摘苍耳，粗陋非所敌。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。